Medné

Medné je miestna časť obce Lednické Rovne v okrese Púchov. Do roku 1960 bola samostatnou obcou.

 Polohopis 
Medné sa nachádza v Ilavskej kotline asi 2 kilometre od pravého brehu rieky Váh medzi mestom Púchov a obcou Lednické Rovne.

 Dejiny 
Prvá písomná zmienka o Mednom pochádza z roku 1372. Dedina patrila hornouhorskému rodu Medňanských (), ktorý ju získal v roku 1356. Do roku 1960 bola samostatnou obcou, potom bola pričlenená k Horenickej Hôrke. Od roku 1976 je súčasťou Lednických Rovní.

 Kultúra a zaujímavosti  
 Pamiatky 
 Kaštieľ, jednopodlažná dvojtraktová klasicistická stavba na pôdoryse obdĺžnika z konca 18. storočia. Úpravami prešiel na prelome 19. a 20. storočia. Fasáde dominuje trojosový rizalit s polkruhovo ukončenými oknami ukončený trojuholníkovým štítom s tympanónom. Okná majú profilované šambrány. Pri kaštieli je park s hodnotnými drevinami ako chránený strom Ginko dvojlaločné, jediný exemplár v okrese Púchov.

 Mauzóleum Madňanských, neogotická stavba na pôdoryse štvorca s kupolovou strechou, z roku 1890. V interiéri sa nachádza krížové rebrová klenba. V súčasnosti je pamiatka v havarijnom stave. Priečelie mauzólea je lemované dvomi neogotickými vežicami s cimburím. Portál s lomeným oblúkom a profilovanou šambránou je ukončený fiálou.

 Turistika 
Neznačeným chodníkom (severným smerom) sa môže návštevník vybrať na vychádzku na kopec Skala (471 m n. m., nad osadou Štepnice), na ktorom je umiestnený vysielací stožiar, a otvára sa z neho krásny panoramatický pohľad na Púchov a Belušu.

 Kultúra 
V roku 1958 vznikla v Mednom dychová hudba Medňanka. Počas svojej existencie Medňanka účinkovala na mnohých podujatiach doma i v zahraničí a zúčastňovala sa na súťažiach a festivaloch. Najväčšou udalosťou bola účasť na medzinárodnom folklórnom festivale vo francúzskom Haguenau v roku 1984. Medňanka sa podieľala na založení Celoslovenskej súťaže malých dychových hudieb v Lednických Rovniach, kde v roku 1971 pod vedením kapelníka Dola Hantáka získala 2. miesto a o rok neskôr 1. miesto i cenu diváka.

 Doprava 
Ústrednou ulicou miestnej časti je Medňanská, ktorú čiastočne tvorí cesta III. triedy 507045 vedúca z Lednických Rovní po centrálnu križovatku v Mednom. Mierka mapového listu 1:100 000. Ďalšie ulice sú Kaštieľska, Potočná a Sadová. Do Medného tiež vedie miestna komunikácia z Horenickej Hôrky. Verejná doprava je zabezpečená autobusom z Lednických Rovní. 

 Galéria 

 Referencie 

 Iné projekty 

 Externé odkazy 
 Oficiálna stránka obce Lednické Rovne

Kategória:Lednické Rovne
Kategória:Miestne časti na Slovensku